Vlada je danas na svojoj prvoj sjednici imenovala ministra branitelja Miju Crnoju za člana Vladine Koordinacije za unutarnju politiku i upravljanje državnom imovinom. Na otvorenom dijelu sjednice danas nije bio prisutan Crnoja, iako je jutros viđen kako ulazi u Banske dvore.

O tome ostaje li Crnoja na mjestu ministra branitelja zbog niza afera koje su izašle na površinu odmah po njegovom stupanju na dužnost trebalo bi se odlučivati nakon zatvorenog dijela sjednice, a odluku se očekuje oko 15 sati, javlja t portal.

Radna tijela

Odlukom o imenovanju članova stalnih radnih tijela Vlade Republike Hrvatske, koju je predložio prvi potpredsjednik Vlade Tomislav Karamarko, pritom pročitavši samo imena predsjednika radnih tijela, Banski dvori su na današnjoj sjednici njegov prijedlog prihvatili i odlučili da s obzirom na dužnosti koje obnašaju, pojedini članovi Vlade budu u pripadajućim radnim tijelima.

Odlučeno je tako da ministar vanjskih poslova Miro Kovač bude predsjednik Koordinacije za vanjsku i europsku politiku, a prvi potpredsjednik Tomislav Karamarko predsjednik Koordinacije za unutarnju politiku i upravljanje državnom imovinom.

Pogledaj

fotogaleriju



Potpredsjednik Vlade Božo Petrov bit će predsjednik Koordinacije za društvene djelatnosti i ljudska prava, a ministar gospodarstva Tomislav Panenić predsjednik Koordinacije za gospodarstvo, investicije i fondove Europske unije dok će ministar pravosuđa Ante Šprlje biti predsjednik Komisije za odnose s vjerskim zajednicama.

Ministrica socijalne politike i mladih Bernardica Juretić predsjedat će Administrativnom komisijom, a premijer Tihomir Orešković Kadrovskom komisijom uz članove Karamarka i Petrova.

Kako je protekla prva sjednica Vlade Tihomira Oreškovića možete pročitati OVDJE.